Προσφυγή της Εποπτεύουσας Αρχής της ΕΖΕΣ της 22ας Απριλίου 2002 κατά του Βασιλείου της Νορβηγίας

(Υπόθεση E-1/02)

(2002/C 134/07)

Στις 22 Απριλίου 2002 ασκήθηκε ενώπιον του Δικαστηρίου της ΕΖΕΣ προσφυγή κατά του Βασιλείου της Νορβηγίας εκ μέρους της Εποπτεύουσας Αρχής της ΕΖΕΣ, αντιπροσωπευόμενης από την Dora Sif Tynes, υπό την ιδιότητα της αντικλήτου της αρχής αυτής, Rue de Trèves 74, B-1040 Βυξέλλες.

Η προσφεύγουσα ισχυρίζεται ότι το Δικαστήριο οφείλει:

1. να αναγνωρίσει ότι το Βασίλειο της Νορβηγίας, διατηρώντας σε ισχύ κανόνα που προορίζει ορισμένες ακαδημαϊκές θέσεις αποκλειστικά για γυναίκες, παρέβη τις υποχρεώσεις τις οποίες υπέχει σύμφωνα με τα άρθρα 7 και 70 της συμφωνίας για τον Ευρωπαϊκό Οικονομικό Χώρο και το άρθρο 2 παράγραφοι 1 και 4 και το άρθρο 3 παράγραφος 1 της πράξης που μνημονεύεται στο σημείο 18 του παραρτήματος XVIII της συμφωνίας (οδηγία 76/207/ΕΟΚ του Συμβουλίου, της 9ης Φεβρουαρίου 1976, περί της εφαρμογής της ίσης μεταχειρίσεως ανδρών και γυναικών, όσον αφορά την πρόσβαση σε αποσχόληση, την επαγγελματική εκπαίδευση και προώθηση και τις συνθήκες εργασίας) και

2. να καταδικάσει το Βασίλειο της Νορβηγίας στην πληρωμή των δικαστικών εξόδων.

Νομικά και πραγματικά περιστατικά και νομικά επιχειρήματα:

- Το άρθρο 7 της συμφωνίας ΕΟΧ προβλέπει ότι οι πράξεις οι οποίες μνημονεύονται ή περιλαμβάνονται στα παραρτήματα της συμφωνίας ή σε αποφάσεις της μεικτής επιτροπής του ΕΟΧ είναι δεσμευτικές για τα συμβαλλόμενα μέρη και κατά συνέπεια αποτελούν ή πρέπει να αποτελέσουν μέρος της εσωτερικής έννομης τάξης.

- Τα άρθρο 70 της συμφωνίας ΕΟΧ απαιτεί από τα συμβαλλόμενα μέρη την προώθηση της αρχής της ίσης μεταχείρισης ανδρών και γυναικών με την εφαρμογή των διατάξεων που ορίζονται στο παράρτημα XVIII της συμφωνίας, μια εκ των οποίων είναι η οδηγία 76/207/ΕΟΚ.

- Η οδηγία 76/207/ΕΟΚ περί της εφαρμογής της ίσης μεταχειρίσεως ανδρών και γυναικών, όσον αφορά την πρόσβαση σε αποσχόληση, την επαγγελματική εκπαίδευση και προώθηση και τις συνθήκες εργασίας απαριθμείται στο παράρτημα XVIII της συμφωνίας ΕΟΧ.

- Το άρθρο 2 παράγραφος 1 της οδηγίας 67/207/ΕΟΚ θεσπίζει την αρχή της ίσης μεταχείρισης και ορίζει ότι: "κατά την έννοια των κατωτέρω διατάξεων, η αρχή της ίσης μεταχειρίσεως συνεπάγεται την απουσία κάθε διακρίσεως που βασίζεται στο φύλο είτε άμεσα είτε έμμεσα, σε συσχετισμό ιδίως με την οικογενειακή κατάσταση".

- Ωστόσο, το άρθρο 2 παράγραφος 4 της οδηγίας 76/207/ΕΟΚ ορίζει ότι: "η παρούσα οδηγία δεν θίγει τα μέτρα που αποσκοπούν στην προώθηση της ισότητας των ευκαιριών μεταξύ ανδρών και γυναικών, ιδίως διά της άρσεως των ανισοτήτων που εκδηλώνονται στην πράξη και οι οποίες ανισότητες θίγουν τις ευκαιρίες των γυναικών ...".

- Περαιτέρω, τα άρθρο 3 παράγραφος 1 της οδηγίας 76/207/ΕΟΚ ορίζει ότι: "η εφαρμογή της αρχής της ίσης μεταχειρίσεως συνεπάγεται την απουσία κάθε διακρίσεως που βασίζεται στο φύλο, όσον αφορά τους όρους, συμπεριλαμβανομένων και των κριτηρίων επιλογής, προσβάσεως σε απασχολήσεις, σε θέσεις εργασίας ανεξάρτητα από τομέα ή κλάδο δραστηριότητας, και για όλες τις βαθμίδες της επαγγελματικής ιεραχίας".

- Η προσφεύγουσα ισχυρίζεται ότι ο εν λόγω νορβηγικός κανόνας που επιτρέπει να προορίζονται ορισμένες ακαδημαϊκές θέσεις μόνο για γυναίκες παραβαίνει τις διατάξεις του ΕΟΧ για την ισότητα των φύλων.